No es poden nomenar administradors concursals les persones següents:
a ) Els qui no puguin ser administradors de societats anònimes o de responsabilitat limitada.
b ) Els qui hagin prestat qualsevol classe de serveis professionals al deutor o a persones relacionades especialment amb aquest en els últims tres anys, inclosos els qui durant aquest termini hagin compartit amb aquell l'exercici d'activitats professionals de la mateixa naturalesa o d'una naturalesa diferent.
c ) Els qui estiguin inscrits a la secció quarta del Registre públic concursal i es trobin, sigui quina sigui la seva condició o professió, en alguna de les situacions a què es refereix l'article 13 del Reial decret legislatiu 1/2011, d'1 de juliol, pel qual s'aprova el text refós de la Llei d'auditoria de comptes, en relació amb el mateix deutor, amb els seus directius o administradors, o amb un creditor que representi més del 10 per cent de la massa passiva del concurs.
d ) Els qui estiguin relacionats especialment amb alguna persona que hagi prestat qualsevol classe de serveis professionals al deutor o a persones relacionades especialment amb aquest en els últims tres anys.
En cas que hi hagi prou persones disponibles a la llista corresponent, no es poden nomenar administradors concursals les persones que hagin estat designades per al càrrec esmentat pel mateix jutjat en tres concursos dins dels dos anys anteriors.
A aquests efectes, els nomenaments efectuats en concursos de societats pertanyents al mateix grup d'empreses s'han de computar com un de sol.
Tampoc es poden nomenar administradors concursals, ni designar per la persona jurídica quan s'hagi nomenat aquesta com a administrador concursal, els qui hagin estat separats d'aquest càrrec dins dels tres anys anteriors, ni els qui estiguin inhabilitats, de conformitat amb l'article 181, per una sentència ferma de desaprovació de comptes en un concurs anterior.
Excepte per a les persones jurídiques inscrites a la secció quarta del Registre públic concursal, no es poden nomenar administradors concursals en un mateix concurs els qui estiguin vinculats entre si personalment o professionalment.
S'entén que estan vinculades professionalment les persones entre les quals hi hagi, o hi hagi hagut en els dos anys anteriors a la sol·licitud del concurs, de fet o de dret, relacions de prestació de serveis, de col·laboració o de dependència, sigui quin sigui el títol jurídic que es pugui atribuir a aquestes relacions.
S'han d'aplicar als representants de la Comissió Nacional del Mercat de Valors, del Fons de Reestructuració Ordenada Bancària, del Consorci de Compensació d'Assegurances i de qualsevol administració pública creditora, les normes contingudes en aquest article, a excepció de les prohibicions per raó de càrrec o funció pública, de les contingudes al paràgraf segon de l'apartat 3 d'aquest article i de les establertes a l'apartat 2.2n de l'article 93.
No es pot nomenar administrador concursal aquell qui, com a expert independent, hagi emès l'informe a què es refereix l'article 71 bis.4 d'aquesta Llei amb relació a un acord de refinançament que hagi afectat el deutor abans de la seva declaració de concurs.
No pot ser nomenat administrador concursal el qui, com a expert independent, hagi emès l'informe a què es refereix l'article 71 bis.4 d'aquesta Llei en relació amb un acord de refinançament que hagi assolit el deutor abans de la seva declaració de concurs.
No pot ser nomenat administrador concursal el qui, com a expert independent, hagi emès l'informe a què es refereix el número 2n de l'article 71.6 d'aquesta Llei en relació amb un acord de refinançament que hagi assolit el deutor abans de la seva declaració de concurs.
No pot ser nomenat administrador concursal qui, com a expert independent, hagi emès l'informe a què es refereix la lletra b de l'apartat 2 de la disposició addicional quarta d'aquesta Llei en relació amb un acord de refinançament que hagi assolit el deutor abans de la declaració de concurs.